Snus-selskap avviser avgifts-snusk

VIL STOPPE NY SNUS: Snusen Helsedirektoratet mener utnytter et hull i regelverket, er ifølge dem tørr slik at den veier lite. Selskapet bak mener det bare er stordriftsfordeler som senker prisen. Foto: Illustrasjonsfoto: Afp

Helsedirektoratet til kamp mot «lett snus»

(VG Nett) Helsedirektoratet prøver å stoppe en ny type lett, tørr snus fra å få fotfeste i Norge.

18. januar 2012

Artikkelen er over åtte år gammel

Så høye er avgiftene Sigarer kr/100 gram: 231

Sigaretter kr/100 stykker: 231

Røyketobakk, kr/100 gram: 231

Snus kr/100 gram: 93

Skrå kr 100/gram: 93

Sigarettpapir kr/100 stykker: 3,52

Kilde: Regjeringen.no Vis mer

- Vi mener dette er svært uheldig, sier Anne Hafstad, avdelingsdirektor i Helsedirektoratet til VG Nett.

Den «nye» snusen, som fikk innpass på markedet nå i høst, har lite fuktighet og veier derfor lite. Siden avgiften bestemmes ut fra vekten blir prisen lavere. Helsedirektoratet mener selskapet bak snusen utnytter dette hullet i regelverket, og vil at det skal endres.

- Finansdepartementet bestemmer hvordan regelverket skal utformes. Vi har bedt Helse - og omsorgsdepartementet vurdere om ikke de bør kontakte Finans med tanke på å finne en annen måte å beregne avgiften på snus på, slik at vi kan lukke dette hullet, sier Hafstad.

Hun mener det er viktig at avgiftene består.

- Det er en grunn til at vi har høye avgifter på tobakk i Norge. Vi vet at dette har stor effekt på forbruk, spesielt blant ungdommer, og pris er et av de sterkeste virkemidlene vi har for å hindre at flere begynner, sier hun.

- Vil tjene penger

Selskapet bak hevder hele situasjonen er en misforståelse, og at selv om snusen ikke veier mye, så er den hovedsakelig billig fordi de selger den i store «refill»-pakker, som som koster mindre å produsere enn små bokser.

- Poenget er at når snusen veier lite blir avgiften lav og da kan det selges billig. De som står bak dette gjør det jo for å tjene penger. Dette er helt lov i dag, men vi mener det er svært uheldig at lovverket gir rom for å dumpe prisene på et produkt som er både avhengighetsskapende og helsefarlig, sier Hafstad.

- Uheldig effekt

Snusavgiften er 0.93 kroner per gram. Det gjør at jo mindre snusen veier, jo mindre vil den koste.

«Dersom omsetning av den aktuelle typen snus brer om seg, vil det derfor kunne få en uheldig effekt på folkehelsen.», skriver Helse - og omsorgsdepartementet i et brev til Finansdepartementet.

Finansdepartementet sier de nylig har fått brevet fra Helse - og omsorgsdepartementet. I en e-post til VG Nett skriver de at dette vil inngå i de løpende vurderingene av utformingen av avgiftsplikten på tobakk.

I 2010 viste statistikk at syv prosent snuste daglig, ifølge Helsedirektoratet. En norsk snusbruker putter tre kilo snus under leppa - hvert år.

Avviser avgifts-snusk

På snusposene står det at snusen kan vannes ut og settes i kjøleskapet dersom man synes den er for tørr. I brevet fra Helsedirektoratet står det at det er for å få den til å veie mindre, slik at selger må betale mindre i avgift.

Det er ikke Pure Nordic Tobacco AS-gründer Alexander Fürst Aune, som selger den omstridte snusen i Norge, enig i.

- Man må ikke. Det er ingen som tvinger deg til noe som helstm, sier han til VG Nett.

Han avviser at billigsnusen er et forsøk på å unndra seg avgifter.

- IKKE SNUS-SNUSK: Snusgründer Alexander Fürst Aune mener det er stordriftsfordeler som gjør at snusen er så billig. Foto: Privat

- Det er en tradisjonell white porsjonssnus, som har ca 22 prosent fuktighet. Det er klart at det gir et utslag på avgiften, fordi avgift på tobakk går på vekt. Derfor koster jo white portion mindre enn strong portion. Men det er ikke noen fiks avgiftsgunndragelse, det synes jeg er litt fjåsete av direktoratet å si, sier han.

Fürst Aune mener at det er det at de selger snusen i økonomipakning som gjør at den er billigere, og ikke det at den veier lite.

- Direktoratet har bommet. Det sier jo seg selv at det koster mer å produsere ti små enheter enn en slik stor refill-pose som vi har laget.

Han tar 399 kroner for en refill-pose, som han sier har tilsvarende innhold som ti bokser. Han mener at prisen er såpass høy at ingen unge vil begynne å snuse på grunn av den.

Publisert: 18.01.12 kl. 17:57

Mer om Helse